b"\n_START_ARTICLE_\nJohn Muafangejo\n_START_PARAGRAPH_\nJohn Ndevasia Muafangejo (s. 5. lokakuuta, 1943, Etunda lo Nghadi, Angola; k. 27. marraskuuta 1987, Katutura, Windhoek) oli namibialainen taiteilija, joka saavutti kansainv\xc3\xa4list\xc3\xa4 kuuluisuutta etenkin puupiirrosten tekij\xc3\xa4n\xc3\xa4. H\xc3\xa4n teki my\xc3\xb6slinoleikkauksia ja etsauksia\n_START_SECTION_\nEl\xc3\xa4m\xc3\xa4\n_START_PARAGRAPH_\nMuafangejo kuului kwanyama-heimoon, joka asuttaa pohjoista Namibiaa ja etel\xc3\xa4ist\xc3\xa4 Angolaa. Lapsena h\xc3\xa4n paimensi paljasjaloin karjaa. Vuonna 1955 h\xc3\xa4nen is\xc3\xa4ns\xc3\xa4 kuoli, j\xc3\xa4tt\xc3\xa4en j\xc3\xa4lkeens\xc3\xa4 kahdeksan vaimoa, joista yksi oli Muafangejon \xc3\xa4iti. \xc3\x84iti k\xc3\xa4\xc3\xa4ntyi kristinuskoon ja muutti seuraavana vuonna Namibian puolelle Epingan l\xc3\xa4hetysasemalle. Vuonna 1957 John seurasi h\xc3\xa4nt\xc3\xa4 sinne, ja ryhtyi k\xc3\xa4ym\xc3\xa4\xc3\xa4n l\xc3\xa4hetysaseman koulua._NEWLINE_20-vuotiaana Muafangejo siirtyi Holy Crossin l\xc3\xa4hetyskouluun Onamunhamassa, ja sitten edelleen St Maryn kouluun Odibossa, miss\xc3\xa4 h\xc3\xa4n oli vuoteen 1967 saakka. Siell\xc3\xa4 amerikkalainen l\xc3\xa4hetysty\xc3\xb6ntekij\xc3\xa4 C. S. Mallory rohkaisi h\xc3\xa4nt\xc3\xa4 taiteilijan uralle ja auttoi h\xc3\xa4nt\xc3\xa4 hakemaan Rorke's Drift Art and Craft Centre \xe2\x80\x93nimiseen kouluun Rorke's Driftiss\xc3\xa4,  Etel\xc3\xa4-Afrikan Natalissa. Rorke's Drift Art and Craft Centren olivat perustaneet vuonna 1862 ruotsalaiset Ulla ja Peder Gowenius, ja sill\xc3\xa4 oli ollut merkitt\xc3\xa4v\xc3\xa4 rooli Etel\xc3\xa4-Afrikan taiteen kehityksess\xc3\xa4 1900-luvun j\xc3\xa4lkipuoliskolla. Rorke's Driftiss\xc3\xa4 Muafangejo tutustui erilaisiin taiteen tekniikkoihin kuten kutomiseen, puunveistoon, maalaustaiteeseen ja savenvalantaan. Er\xc3\xa4s h\xc3\xa4nen opettajistaan oli Azaria Mbatha (s. 1941). Muafangejo kunnostautui erityisesti etsauksessa ja linoleikkauksissa._NEWLINE_Vuonna 1968 h\xc3\xa4n koki hermoromahduksen ja joutui sairaalahoitoon Madadeni-nimiseen sairaalaan Newcastlessa masennuksen vuoksi. P\xc3\xa4\xc3\xa4sty\xc3\xa4\xc3\xa4n pois sairaalasta h\xc3\xa4n suoritti tutkintonsa loppuun Rorke's Driftiss\xc3\xa4 vuonna 1969. Vuosina 1970\xe2\x80\x9374 h\xc3\xa4n ty\xc3\xb6skenteli opettajan Odibon l\xc3\xa4hetysaseman koulussa. Vuonna 1974 h\xc3\xa4n sai taiteilijaresidenssin Rorke's Driftiss\xc3\xa4. Vuonna 1975 h\xc3\xa4n palasi takaisin Odiboon, mutta muutti vuonna 1977 Windhoekiin. Vuosina 1986\xe2\x80\x931987 h\xc3\xa4n rakensi sinne itselleen talon Katuturan kaupunginosaan. 27.11.1987 h\xc3\xa4n kuoli \xc3\xa4killiseen syd\xc3\xa4ninfarktiin Windhoekissa.\n_START_SECTION_\nTeokset\n_START_PARAGRAPH_\nJohn Muafangejoa pidettiin maansa t\xc3\xa4rkeimp\xc3\xa4n\xc3\xa4 taiteilijana. Etenkin h\xc3\xa4nen linoleikkauksensa ovat voimakkaita kuvauksia h\xc3\xa4nen kansansa j\xc3\xa4senist\xc3\xa4 ja heid\xc3\xa4n historiansa tapahtumista. Niiss\xc3\xa4 kuvaa pelk\xc3\xa4ll\xc3\xa4 mustalla ja valkoisella my\xc3\xb6s maisemia ja el\xc3\xa4imi\xc3\xa4, joita Namibian eurooppalaisper\xc3\xa4iset taiteilijat kuvaavat v\xc3\xa4rein._NEWLINE_Usein Muafangejon t\xc3\xb6iss\xc3\xa4 on sek\xc3\xa4 kuvia ett\xc3\xa4 teksti\xc3\xa4, ja niiss\xc3\xa4h\xc3\xa4n kertoo kwanyamalaisten historiasta ja kulttuurista. H\xc3\xa4n ei itse saanut n\xc3\xa4hd\xc3\xa4 Namibian itsen\xc3\xa4isyytt\xc3\xa4, mutta taistelu sen puolesta muodostaa taustan h\xc3\xa4nen taiteelleen._NEWLINE_Muafangejon tuotanto k\xc3\xa4sitt\xc3\xa4\xc3\xa4 vain noin 260 eri linoleikkausta sek\xc3\xa4 muutamia kudottuja t\xc3\xb6it\xc3\xa4. Namibian kansallisgalleriassa (National Art Gallery of Namibia) Windhoekissa on kolme h\xc3\xa4nelle omistettua huonetta."